Привремени орган Града Крагујевца, на првој седници, одржаној 31.10.2023. године, на основу члана 7. Одлуке о распуштању Скупштине Града Крагуејвца и образовању Привременог органа Града Крагујевца („Службени гласник РС ”, број 94/23), донео је

**ПОСЛОВНИК**

**ПРИВРЕМЕНОГ ОРГАНА ГРАДА КРАГУЈЕВЦА**

**I ОСНОВНЕ ОДРЕДБЕ**

**Члан 1.**

Овим пословником уређује се организација и начин рада Привременог органа града Крагујевца (у даљем тексту: Привремени орган), као и друга питања од значаја за рад Привременог органа.

**Члан 2.**

Привремени орган користи печат Скупштине града Крагујевца.

Секретар Привременог органа одговоран је за употребу печата.

**Члан 3.**

У вршењу својих права и дужности, Привремени орган ради и одлучује на седницама којима присуствује већина од укупног броја чланова Привременог органа.

**Члан 4.**

Рад Привременог органа је доступан јавности.

Јавност се може ограничити и искључити у случајевима предвиђеним законом или када то одлучи Привремени орган на предлог председника Привременог органа (у даљем тексту: председник).

**II САСТАВ ПРИВРЕМЕНОГ ОРГАНА**

**Члан 5.**

 Привремени орган има председника и четири члана, које је именовала Влада Републике Србије.

 Привремени орган представља председник Привременог органа, који организује рад Привременог органа, председава његовим седницама, стара се о правилној примени одредаба овог Пословника и обавља и друге послове које му Привремени орган повери.

Председник Привременог органа може да овласти члана Привременог органа, који ће му помагати у извршењу сложених послова, које обавља сагласно Одлуци Владе РС и одлукама Привременог органа и који ће га замењивати у случају његове спречености или одсутности.

**Члан 6.**

Привремени орган именује секретара Привременог органа.

За секретара Привременог органа може бити именовано лице које има завршен правни факултет и најмање пет година радног искуства.

Секретар привременог органа стара се о обављању стручних и техничких послова у вези са сазивањем и одржавањем седница Привременог органа и његових радних тела .

Поред послова из става 3. овог члана, секретар Привременог органа даје инструкције у вези са актима које Градске управе припремају и упућују привременом органу на усвајање, и врши координацију у вези људских ресурса потребних за обављање послова рада Привременог органа.

**Члан 7.**

Председник, чланови и секретар Привременог органа могу бити на сталном раду у граду Крагујевцу.

**III РАДНА ТЕЛА**

**Члан 8.**

За разматрање појединих питања из свог делокруга, Привремени орган може образовати стална радна тела.

 Стална радна тела Привременог органа су Комисије и Савет.

**Члан 9.**

Радно тело чине председник и највише пет чланова.

Председника и чланове радних тела именује Привремени орган.

Председник радног тела именује се из реда чланова Привременог органа.

Чланови радних тела Привременог органа могу бити и грађани.

Актом о образовању Радног тела, одређује се: задатак, састав и број чланова радног тела, време на које се оснива или рок за завршетак задатака и уређује обављање стручних и административно техничких послова за то радно тело.

**Члан 10.**

Стална радна тела које Привремени орган формира по конституисању су:

- Комисија за кадровска, административна питања и радне односе

 - Савет за координацију рада са Јавним предузећима, јавним службама и привредним друштвима чији је оснивач Град Крагујевац.

**Члан 11.**

 Комисија за кадровска, административна питања и радне односе има председника, координатора и три члана.

 Савет за координацију рада са Јавним предузећима, јавним службама и привредним друштвима, чији је оснивач Град Крагујевац има председника, саветника и једног члана.

 Комисија за кадровска, административна питања и радне односе припрема предлоге за избор, именовање, постављење и разрешење лица које бира, именује или поставља Привремени орган; предлаже именовање и разрешење чланова управних и надзорних одбора и директора у установама, јавним предузећима и организацијама чији је оснивач Скупштина; предлаже именовање и разрешење чланова радних тела Привременог органа, предлаже Привременом органу да да сагласност на именовање и разрешење лица када је то неким прописом одређено; предлаже именовање представника органа у одређене органе кад по закону није предвиђен други предлагач.

Комисија доноси појединачне акте о накнадама, платама и другим примањима именованих, изабраних и постављених лица у Привременом органу и органима Града, као и накнадама и другим примањима чланова радних тела Привремног органа.

 Савет за координацију рада између Привременог органа јавних служби, јавних предузећа и привредних друштава чији је оснивач Град Крагујевац координира рад, доноси инструкције и препоруке за рад, разматра, предлаже и даје мишљење на акте које Привремени орган усвaја. Предлаже мере за осигурање квалитета и унапређење квалитета рада, разматра и друга питања утврђена овим пословником.

**Члан 12.**

Привремени орган, по потреби, оснива повремена радна тела ради разматрања одређених питања, односно за обављање одређеног задатка, која не спадају у делокруг сталних радних тела.

 Мандат повремених радних тела престаје извршењем посла и подношењем извештаја Привременом органу.

**Члан 13.**

 Радна тела разматрају материјале из своје надлежности, оцењују целисходност предложених решења и дају мишљење о достављеном материјалу Привременом органу.

 Састав и надлежност радних тела утврђује се актом о њиховом образовању у складу са законом.

 На начин рада радних тела Привременог органа сходно се примењују одредбе овог Пословника.

**IV СЕДНИЦЕ ПРИВРЕМЕНОГ ОРГАНА**

 **Припремање седница Привременог органа**

**Члан 14.**

 Припремање материјала за седницу Привременог органа врше Градске управе града Крагујевца (у даљем тексту: Управа) у оквиру своје надлежности односно други обрађивач за питања из своје надлежности.

 Материјал за седницу Председнику и члановима Привременог органа доставља се електронским путем.

 **Члан 15.**

 Нацрт аката из члана 14. овог пословника Градске управе достављају председнику Привременог органа, а у циљу сачињавања предлога дневног реда за седнице Привременог органа.

**Сазивање седница Привременог органа**

**Члан 16.**

 Привремени орган ради и одлучује на седницама.

Седнице Привременог органа сазива председник, по потреби, а најмање једном у 15 дана.

Седницама Привременог органа председава председник.

У случају одсуства или спречености председника, седнице сазива и њима председава члан Привременог органа којег он овласти (председавајући).

Седница се може одржати и телефонским и електронским путем уколико за то постоје оправдани разлози и то само за разматрање питања из надлежности Градоначелника града Крагујевца и Градског већа града Крагујевцца.

О припреми седница Привременог органа стара се председник уз помоћ секретара Привременог органа.

**Члан 17.**

Председник је дужан да сазове седницу на писмени захтев најмање три члана Привременог органа уз предложени дневни ред у року од пет дана од дана подношења захтева, тако да одржавање седнице буде најкасније у року од седам дана од дана подношења захтева.

Ако председник не сазове седницу, у случајевима из претходног става, седницу може сазвати првопотписани члан Привременог органа у предлогу за сазивање седнице, на начин утврђен овим пословником.

**Члан 18.**

Предлог дневног реда седнице Привременог органа утврђује председник, на основу припремљених предлога аката за седницу Привременог органа.

**Члан 19.**

Писмени позив за седницу, са предлогом дневног реда доставља се свим члановима Привременог органа најкасније 24 сата пре одржавања седнице.

Изузетно, кад постоје оправдани разлози који морају бити образложени, овај рок може да буде краћи, а седница се може сазвати и телефонским путем.

У писменом позиву за седницу одређује се време и место одржавања седнице Привременог органа.

Уз позив се доставља предлог дневног реда, извод из записника са претходне седнице и материјал за све тачке дневног реда, у форми коју је припремио обрађивач акта са образложењем, као и друга документација.

Ако се седница сазива телефонским путем, материјал из претходог става овог члана доставља се непосредно пре одржавања седнице.

**Члан 20.**

На седницу Привременог органа могу се позвати начелници Градских управа и руководиоци организационих јединица – обрађивачи аката која се разматрају на седници.

На седницу Привременог органа могу бити позвани и представници јавних предузећа, установа, служби и других органа и организација за одређена питања.

Лицима из става 2. овог члана достављају се материјали само за тачке предложеног дневног реда за које су позвани.

**Члан 21.**

Председник отвара седницу и утврђује да ли постоји кворум потребан за рад.

Члан Привременог органа који је спречен да присуствује седници Привременог органа или из одређених разлога треба да напусти седницу, дужан је да о томе обавести председника, о чему председник обавештава Привремени орган.

Дневни ред се утврђује на почетку сваке седнице Привременог органа.

Приликом утврђивања дневног реда седнице чланови Привременог органа могу давати предлоге за измену и допуну предложеног дневног реда, које морају образложити.

О предлозима за измене и допуне предложеног дневног реда не води се претрес.

Привремени орган се изјашњава о сваком предлогу за измену и допуну предложеног дневног реда, као и предлогу дневног реда у целини.

**Члан 22.**

Након утврђивања дневног реда усваја се записник са претходне седнице.

Након усвајања записника прелази се на тачке дневног реда по утврђеном редоследу.

Отвара се претрес по свакој тачки дневног реда о којој се расправља и одлучује.

**Члан 23.**

Предлагач акта односно његов обрађивач, може на почетку претреса дати допунско образложење предлога.

Предлагач акта има право да учествује у претресу све до закључења претреса предлога акта, да даје објашњења и износи своје мишљење.

Предлагач акта има право да повуче предлог акта све до завршетка претреса на седници.

**Члан 24.**

Председник одређује паузу кад утврди недостатак кворума на седници док се кворум не обезбеди, с тим да пауза може трајати најдуже 30 минута. Председник прекида средницу Привременог органа када то, на његов предлог, Привремени орган одлучи.

У случају прекида седнице, председник ће писменим или телефонским путем обавестити чланове Привременог органа о времену одржавања наставка седнице.

**Члан 25.**

Претрес закључује председник, кад утврди да више нема пријављених за учешће у претресу.

По завршеном претресу Привремени орган одлучује о предложеном акту.

**Одлучивање на седници привременог органа**

**Члан 26.**

Привремени орган одлучује већином гласова од укупног броја чланова.

Привремени орган одлучује, по правилу, јавним гласањем, уколико Пословником или посебном одлуком Привременог органа, није одређено да се гласа тајно.

Уколико је на предлог општег акта поднет амандман, прво се гласа о амандману а потом о предлогу акта у целини.

По извршеном гласању, председник гласно констатује:

– да је одлука донета једногласно;

– да је одлука донета већином гласова, уз навођење броја гласова „за”, броја гласова „против” и броја гласова „уздржани”;

– да одлука није донета, уз навођење броја гласова „за”, броја гласова „против” и броја гласова „уздржани”.

Уколико било који члан Привременог органа изрази сумњу у резултат гласања,

гласање ће се поновити појединачним изјашњавањем.

Члан Привременог органа који је гласао против или се уздржао од гласања има право да захтева да се то констатује у записнику.

**Записник**

**Члан 27.**

О раду на седници Привременог органа води се записник.

Седнице привременог органа се тонски снимају.

Записник садржи: време и место одржавања седнице, име председавајућег, имена присутних и имена одсутних чланова Привременог органа, имена присутних и одсутних позваних лица, дневни ред седнице, резултате гласања по појединим тачкама дневног реда, називе аката донетих односно усвојених на седници, мере изречене у вези одржавања реда на седнци, имена учесника у претресу и време завршетка седнице.

На захтев члана Привременог органа који је на седници издвојио мишљење, битни делови његове дискусије уносе се у записник.

За сваку седницу члановима Привременог органа доставља се записник са претходне седнице.

Записник са претходне седнице усваја се пре преласка на дневни ред.

О примедбама на записник одлучује се без претреса.

Записник потписују председник и секретар Привременог органа.

Оригинали записника и тонски записи са седница Привременог органа чувају се у архиви службе у чијој су надлежности Скупштински послови.

**Ред говора**

**Члан 28.**

На седници Привременог органа сваки члан има право да говори.

Нико не може да говори на седници Привременог органа пре него што добије реч од председника.

Председник даје реч члановима по реду пријављивања.

Време излагања појединог члана траје најдуже 10 минута.

Члану Привременог органа који жели да говори о повреди Пословника или о повреди утврђеног дневног реда, председник даје реч чим је затражи, а по завршеном излагању претходног говорника.

Члан Привременог органа је дужан да наведе која одредба Пословника односно утврђеног дневног реда је повређена, да је цитира и образложи у чему се састоји повреда.

Председник Привременог органа је дужан да након тога да објашњење.

Ако и после објашњења председника, члан Привременог органа остаје при томе да су Пословник или дневни ред повређени, Привремени орган ће без претреса одлучити о томе гласањем.

Ако члан Привременог органа затражи реч да би исправио навод, који је по његовом мишљењу нетачан или увредљив и затражи лично објашњење, председник му може дати реч – реплику, чим говор заврши лице које је реплику изазвало. Реплика може трајати најдуже три минута.

Говорник на чију изјаву или говор је дата реплика има право одговора на реплику, у трајању од два минута.

**Поштовање дневног реда**

**Члан 29.**

Говорник може да говори само о питању које је на дневном реду.

Ако се говорник удаљи од дневног реда, председавајући ће га на то опоменути и позвати да се држи дневног реда.

Ако се говорник после другог позива не буде држао дневног реда, председавајући ће му одузети реч.

**Одржавање реда на седници**

**Члан 30.**

О реду на седници Привременог органа стара се председник.

За повреду реда на седници председник може изрећи меру упозорења или меру одузимања речи.

Привремени орган може, на предлог председника, да изрекне меру удаљења са седнице.

Председник у току седнице, по властитој процени, одређује паузу ради одмора и консултација.

**Члан 31.**

Мера упозорења изриче се члану Привременог органа, који својим понашањем нарушава ред на седници (прекидањем говорника, узимањем речи кад му није дата и сл.), или поступа супротно одредбама овог Пословника.

Мера одузимања речи изриче се члану Привременог органа који нарушава ред на седници, а већ је два пута упозорен на обавезу придржавања реда и одредаба Пословника.

Мера удаљења са седнице изриче се члану Привременог органа који и поред изречене мере упозорења односно мере одузимања речи, омета или спречава рад на седници.

Ако се изреченим мерама не може одржати ред на седници, председник ће одредити краћу паузу.

Одредбе о одржавању реда на седници примењују се и на сва друга лица, која присуствују седници Привременог органа.

**V ПОСТУПАК ЗА ДОНОШЕЊЕ АКТА КОЈА ДОНОСИ ПРИВРЕМЕНИ ОРГАН**

**Акти које доноси Привремени орган**

**Члан 32.**

Привремени орган, из надлежности Скупштине Града Крагујевца, Градоначелника и Градског већа Града Крагујевца доноси: одлуке, решења, закључке, наредбе, упутства, препоруке и друга акта и даје аутентична тумачења аката које доноси.

Акте Привременог органа потписује председник, односно члан Привременог органа који је председавао седницом.

Акти Привременог органа објављују се у „Службеном листу града Крагујевца” .

О објављивању аката Привременог органа стара се секретар Привременог органа.

Акти Привремног органа чувају се у архиви организционе јединице Градске управе надлежне за Скупштинске послове.

**Поступак доношења аката**

**Члан 33.**

Право предлагања одлука или другог акта (у даљем тексту: акт) има председник и чланови Привременог органа.

Предлог акта подноси се у облику у коме се акт доноси и мора бити образложен.

Образложење мора да садржи правни основ и разлоге за доношење акта.

Ако се предлогом акта стварају финансијске обавезе за буџет, образложење садржи и процену износа финансијских средстава за његово спровођење са прибављеним мишљењем организационе јединице Градске управе за финансије.

**Члан 34.**

Нацрт акта који је достављен Привременом органу председник доставља свим члановима.

Ако нацрт акта није припремљен у складу са Пословником, председник ће наложити обрађивачу да га у одређеном року усклади са одредбама овог Пословника.

Уколико обрађивач не поступи по налогу, председник ће одбацити нацрт и о томе известити Привремени орган.

**Амандман**

**Члан 35.**

Предлог за измену и допуну предложеног општег акта подноси се у облику амандмана.

Амандман може да поднесе председник и чланови Привременог органа

Амандман се може поднети све до почетка седнице.

Амандман се подноси у писаном облику и садржи: назив предлога акта на који се амандман односи, пун текст измена односно допуна предлога који се жели постићи амандманом, образложење са назначеним разлозима за подношење амандмана и назив односно потпис подносиоца амандмана.

Изузетно, амандман се може предложити и образложити усмено на седници, а до закључења претреса предлога акта, уколико је седница сазвана телефонским путем или у случају да се акт доноси по хитном поступку односно на телефонској седници.

**Члан 36.**

Амандман који подноси предлагач акта, као и амандман који је прихватио предлагач, постаје саставни део предлога акта и о њему се не гласа.

**Хитан Поступак**

**Члан 37.**

Акт се може изузетно донети и по хитном поступку.

По хитном поступку може да се донесе акт којим се уређују само питања и односи настали услед околности које нису могле да се предвиде, а недоношење акта по хитном поступку, могло би да проузрокује штетне последице као и акти из надлежности Градског већа, о којима се одлучује у другостепеном управном поступку.

Предлог да се акт донесе по хитном поступку мора бити образложен.

О предлогу да се акт донесе по хитном поступку, Привремени орган одлучује као о претходном питању, пре утврђивања дневног реда.

Предлог акта који се доноси по хитном поступку, мора се доставити члановима Привременог органа најкасније до почетка седнице.

Председник Привременог органа, на почетку седнице, одређује време неопходно за упознавање са предлогом акта који се доноси по хитном поступку.

**Скраћени поступак**

**Члан 38.**

По скраћеном поступку Привремени орган без претреса одлучује о кадровским, управним предметима и другим појединачним актима на предлог председника.

Предлози аката о којима се одлучује у скраћеном поступку морају бити груписани у предлогу дневног реда у посебном одељку означеном као „Предлози о којима се одлучује у скраћеном поступку”.

Привремени орган може, на предлог једног члана Привременог органа, одлучити да се поједини предлози аката пребаце из дела предлога дневног реда о којем се одлучује у скраћеном поступку у део предлога дневног реда о којем се одлучује у редовном поступку.

О свим предлозима аката из скраћеног постпка гласа се у целини – истовремено.

**VI ПРАВА, ДУЖНОСТИ И ОДГОВОРНОСТИ ЧЛАНА**

**ПРИВРЕМЕНОГ ОРГАНА**

**Члан 39.**

Члан Привременог органа има права и дужности у Привременом органу одређене законом, Одлуком о распуштању Скупштине Града Крагујевца и образовању Привременог органа Града Крагујевца и овим Пословником.

Члан Привременог органа стиче права и дужности у Привременом органу по ступању на снагу Одлуке о распуштању Скупштине Града Крагујевца и образовању Привременог органа Града Крагујевца и овим Пословником.

Члан Привременог органа је дужан да присуствује седницама Привременог органа и учествује у њиховом раду и одлучивању.

**Члан 40.**

 Члан Привременог органа има право да буде редовно, благовремено и тачно обавештаван о питањима која се разматрају и о којима се одлучује на седници Привременог органа, као и о другим питањима чије му је познавање потребно ради вршења дужности.

**Члан 41.**

Председник, члан и секретар Привременог органа могу бити на сталном раду у Граду.

Председник, члан и секретар Привременог органа за обављање дужности у Привременом органу имају право на плату или накнаду и друга права за време обављања дужности, што ће се регулисати посебним актом Привременог органа.

**VII ФИНАНСИРАЊЕ ПОСЛОВА ПРИВРЕМЕНОГ ОРГАНА**

**Члан 42.**

Финансирање послова Привременог органа града Крагујевца врши се из буџета Града Крагујевца.

Наредбодавац за извршење буџета града Крагујевца, до конституисања Скупштине града Крагујевца и избора извршних органа, на основу одлука Привременог органа је Председник Привременог органа, односно члан Привременог органа кога овласти Председник Привремненог органа..

**VIII ОБАВЉАЊЕ СТРУЧНИХ И ДРУГИХ ПОСЛОВА**

**ЗА ПОТРЕБЕ ПРИВРЕМЕНОГ ОРГАНА**

**Члан 43.**

Стручне, административне и друге послове за потребе Привременог органа врши Градска управа .

Градска управа је дужна да Привременом органу, на захтев председника Привременог органа, достави све потребне податке и информације неопходне за његов рад.

**IX ЗАВРШНА ОДРЕДБА**

**Члан 44.**

Овај Пословник ступа на снагу даном доношења и објавиће се у „Службеном листу града Крагујевца”.

 **О б р а з л о ж е њ е**

Правни основ за доношење Пословника Привременог органа града Крагујевца, садржан је у тачки 7. Одлуке о распуштању Скупштине града Крагујевца и у образовању Привременог органа града Крагујевца („Службени гласник РС“ број 94/23), којим је прописано да Привремени орган доноси Пословник Привременог органа, који уређује организацију и начин рада.

Пословником привременог органа града Крагујевца уређује се организација и начин рада Привременог органа града Крагујевца и то: надлежност и састав, права и дужности председника, чланова и секретара; рад Привременог органа, радна тела, припремање и сазивање седнице, отварање и ток седнице, одлучивање на седницама и акта, финансирање послова, измена и допуна Пословника, као и друга питања од значаја за рад привременог органа.

 **Привремени орган Града Крагујевца**

 **Број: 110-58/23-I**

 **У Крагујевцу, 31.10.2023. године**

 **ПРЕДСЕДНИК**

 **Никола Дашић, с.р.**